
„Szegény állandó színház, de óhajtunk téged és de távol vagy mitőlünk.” A marosvásárhelyi színházügy és fennmaradt tervanyaga

Kulcsszavak: színházépítészet; historizmus; neostílusok; Marosvásárhely
Marosvásárhely 19. századi történetét végigkísérte egy állandó színházépület létesítésének vágya. A rendre alakuló egyesületek próbálkozásai, bár elszántságról tanúskodtak, kézzelfogható eredményt nem voltak képesek felmutatni, a polgárosodó „székely főváros” lakossága pedig egyre türelmetlenebbül fejezte ki színházépítési igényét. A színházügy végül 1900-ban jutott el egy jelentősebb mérföldkőhöz a megvalósuláshoz vezető úton: Bernády György (későbbi polgármester) mint a színügypártoló egylet alelnöke, meghirdette a tervpályázatot a főtéren történő építkezésre. A helyi színházépíttető bizottság a budapesti Magyar Mérnök- és Építész-Egyletet kérte fel a 20 pályamű elbírálására, amely 1901 novemberében a Székely múzsa jeligével ellátott tervnek ítélte az első, a Piros négyzet jeligének pedig a második helyet. A nyertes pályamű Komor Marcell és Jakab Dezső építészpáros munkája volt, akik ekkor terveztek első alkalommal Marosvásárhelyre, a második díjat Sebestyén Artúr terve kapta.
A 20 darab elbírált pályamű közül 10 maradt fenn (egészében vagy hiányosan) a Román Állami Levéltár Maros Megyei Hivatalának megőrzésében. A fennmaradt, rendkívül magas művészi kvalitással bíró színháztervek Marosvásárhely történetének kivételes forrásanyagát képezik és jól tükrözik a város lakosságának kulturális igényességét. Az egyes pályaművek tervezői szinte egytől egyig historizáló külsőt álmodtak meg Marosvásárhely állandó színháza számára. Ez többnyire a neobarokk, s az olasz és franciás neoreneszánsz stílusok formavilágát jelenti, bár már feltűntek a geometrizáló szecessziót megidéző homlokzati elemek is. Az ideális terv megtalálása viszont nem vezetett a marosvásárhelyi színházügy megoldásához, az anyagiak nem álltak rendelkezésre, a helyszín kérdése több alkalommal is vitát szült a városi vezetőség tagjai között. Komor és Jakab a következő években kénytelenek voltak több más helyszínre átdolgozni tervüket, mely kivitelezését a háború végképp megakadályozta.



